Speaker vra buitengewone debat oor onlusteSoldate gedurende die onluste in Gauteng. (Foto: GCIS) Die speaker van die nasionale vergadering het voorgestel dat ŉ buitengewone en verlengde debat gehou word oor die onluste, plundering en vernietiging van eiendom wat vroeg in Julie plaasgevind het. In haar memorandum aan politieke partye wat in die nasionale vergadering verteenwoordig word, stel Thandi Modise voor dat die debat so gou moontlik plaasvind. Sy meen dit moet verkieslik vroeg in Augustus, sommer in die eerste week nadat parlementêre sittings hervat het, plaasvind. Modise stel ook voor dat komitees wat reeds betrokke is by die oorsig van dié onlangse onluste die debat sal lei. Skade van miljarde rande is aangerig en verskeie mense is dood tydens gewelddadige onluste wat voorverlede week eers in KwaZulu-Natal en toe in Gauteng uitgebreek het. Betogers het daarop aangedring dat oudpres. Jacob Zuma, wat reeds begin het om sy tronkstraf van 15 maande uit te dien, uit die tronk vrygelaat word. Die regering is reeds uit talle oorde gekritiseer vir sy hantering van die kwessie en daarvan beskuldig dat lede te lank gevat het om in te gryp. Modise vra ook dat die nasionale vergadering se komende kwartaal met ŉ paar weke verleng word om partye genoeg tyd te gee om die kwessie behoorlik oop te krap. “Vrae aan kabinetsministers wat betrokke is by die hantering van die kwessie moet vooropgestel word.”